Jūliuss fon Zēfelds
Jūliuss Johans Kārlis Eduards Teodors barons fon Zēfelds (vācu: Julius Johann Carl Eduard Theodor Baron von Seefeld, dzimis 1802. gada 24. novembrī, miris 1878. gada 28. janvārī) bija vācbaltiešu ierēdnis Kurzemē. No 1821. līdz 1823. gadam studēja tieslietas Tērbatas Universitātē, no 1823. līdz 1825. gadam — Getingenē. No 1826. līdz 1841. gadam — Grobiņas pilskunga tiesas asesors. No 1841. līdz 1844. gadam — Jelgavas virspilskunga tiesas asesors. No 1844. līdz 1854. gada — Talsu pilskungs, no 1854. līdz 1860. gadam Aizputes virspilskungs. No 1842. gada darbojās Kurzemes konsistorijā. No 1860. gada darbojās Jelgavas galma virstiesā (Oberhofgericht). No 1860. gada — galma virstiesas virsburggrāfs, no 1869. gada — kanclers un no 1874. līdz 1878. gadam Kurzemes galma virstiesas landhofmeistars.